Христо Фотев
Ти би могъл да бъдеш…

chitanka.info

Ти би могъл да бъдеш весел,

и ти си весел всеки час.

Как иначе ти би понесъл

да си писател във Бургас.

Бях млад и по-жесток от гларус.

Несправедлив — не знаех аз

оная скръб, любов и ярост —

да си писател във Бургас.

И днес — аз тая чест понесъл,

с най-властния и нежен глас

ти заповядвам — да си весел

и да останеш във Бургас.

Пази ни ти от скръб и завист.

От смърт и от сълзлив екстаз.

С любов, мой скъпи, и с ненавист.

Твой Христо Фотев от Бургас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.